ক্লাইভ বা কোনো ইংরেজই আঘাত তো দূরঅস্ত, সামান্য ‘ফুলের টোকা’রও সম্মুখীন হয় নি। পৌঁনে দুশ’ বছর পরে যখন ইংরেজরা এদেশের দখল ছেড়ে স্বদেশে চলে যাচ্ছিল, তখনো চারদিকে দাবানলের মতো আগুন জ্বলছিল। দাঙ্গা-হাঙ্গামা-দেশভাগ-বাস্তুচ্যুতি-শরণার্থী সমস্যা-হত্যা-ধর্ষণ সীমাহীন নৈরাজ্য ও রক্তপাতের কারণ ঘটাচ্ছিল। তখন ইংরেজরা তো বটেই, খোদ বড়লাট নমঃনমঃ প্রণাম পাচ্ছিলেন। অ্যালান ক্যাম্বেল জনসন ছিলেন বড়লাট মাউন্টব্যাটেনের প্রেস সচিব, লিখেছেন, ‘শেষ বিদায়ের সময় বড়লাট বিদায় সংবর্ধনায় ভেসে যাচ্ছিলেন।’ যদিও তখন দিল্লি, করাচি, লাহোরের পথে পথে মানুষের লাশ, উদ্বাস্তুদের আদিঅন্তহীন নগ্ন পদধ্বনি। কেন ক্লাইভ থেকে মাউন্টব্যাটেন, কেউই বিরোধিতা ও প্রতিক্রিয়ার সম্মুখীন হন নি?